**МОТИВИ**

**към проект на Наредба за изменение и допълнение на Наредба № РД-02-20-6 от 2012 г. за издаване на удостоверения въз основа на регистъра на населението**

(обн., ДВ, бр. [37](http://web6.ciela.net/Document?documentId=2135791928&dbId=0&edition=0) от 2012 г., изм., бр. [69](http://web6.ciela.net/Document?documentId=2135791928&dbId=0&edition=1) от 2012 г., изм. и доп., бр. 82 от 2013 г., доп., бр. 53, изм., бр. 69 от 2015 г.)

С предложения проект на Наредба за изменение и допълнение на Наредба № РД-02-20- 6 от 24 април 2012 г. за издаване на удостоверения въз основа на регистъра на населението се цели привеждане на наредбата в съответствие с актуалната нормативна уредба.

**Причините, които налагат промени в Наредбата са следните:**

* Промените в Административнопроцесуалния кодекс (АПК) (Обн., ДВ, бр. 77 от 2018 г.) във връзка с възможността за устно заявяване за издаване на удостоверение и въвеждането на изцяло служебно начало за събиране на необходимите данни, когато същите не са налични в общината в която се издава;
* Предвид изтеклия срок за поддържане на регистър на населението на хартиен носител, регламентиран в § 75, ал. 1 от Преходните и заключителни разпоредби към Закона за изменение и допълнение на Закона за гражданската регистрация (Обн., ДВ, бр. 39 от 2011 г., в сила от 20.05.2011 г.) регистърът на населението - Национална база данни "Население" се поддържа само в електронен вид и всички общини, райони и кметства следва да имат достъп до него. Удостоверенията (с изключение на удостоверение за наследници) могат да се издават от всички общински администрации, независимо от адресната регистрация на заявителя ;
* промяна в наименованието на Закона за електронния документ и електронните удостоверителни услуги.

**Целите, които се поставят в проекта са** синхронизиране на разпоредбите в Наредбата с други нормативни актове, облекчаване на гражданите при заявяване на административна услуга от регистъра на населението. С предложения образец на протокол за устно заявяване на исканото удостоверение ще се уеднакви практиката във всички общински администрации, както и ще се съкрати необходимото време за протоколиране на устното искане за издаване на съответното удостоверение.

Проектът на Наредба за изменение и допълнение на Наредба № РД-02-20- 6 от 24 април 2012 г. за издаване на удостоверения въз основа на регистъра на населението се издава на основание чл. 24, ал. 1 от Закона за гражданската регистрация.

За прилагане на предложения проект на наредба не са необходими финансови и други средства.

Проектът на Наредба за изменение и допълнение на Наредба № РД-02-20- 6 от 24 април 2012 г. за издаване на удостоверения въз основа на регистъра на населението не въвежда изисквания на европейски директиви.

На основание чл. 26, ал. 4 от Закона за нормативните актове, срокът за обществено обсъждане след публикуване проекта на наредба и мотивите на Портала за обществени консултации и на интернет страницата на Министерството на регионалното развитие и благоустройството и Министерството на правосъдието е 30 дни.